06. juni 2025

**Mal din fremtid**

**Ny malebog udfordrer børns forestillinger om køn og karriere**

Allerede i indskolingen begynder børn at danne forestillinger om, hvad drenge og piger "kan blive". En ny malebog fra kvindenetværket *Women and Tools* på Tradium skal hjælpe med at bryde de kønsstereotyper, før de sætter sig fast.

Malebogen *Vi maler drømmene frem* viser kvinder som mekanikere, smede, chauffører og tømrere – og inviterer børn i 0. til 2. klasse til at bruge farver og fantasi til at udvide deres billede af, hvad man kan blive, når man bliver stor.

– Når vi taler med børn i den her alder, hører vi tit, at en smed er en mand, og en sygeplejerske er en kvinde. De spejler sig i det, de ser omkring sig – både i hverdagen, i medierne og i børnebøger. Det vil vi gerne udfordre, forklarer Louise Aborg Weje, som er underviser på Tradium og en af kræfterne bag malebogen.

**Undervisningsmateriale med flere formål**

Malebogen er tænkt som et lettilgængeligt undervisningsmateriale, der kan bruges i de timeløse fag som Job og Uddannelse – og i arbejdet med Verdensmål 5 om ligestilling mellem kønnene. Den kan desuden danne afsæt for samtaler i klassen om drømme, fremtidsplaner og mangfoldighed.

– Det handler ikke om, at alle piger skal være håndværkere. Det handler om, at de skal vide, at det *kan* de godt – hvis de har lyst. Vi skal åbne muligheder, ikke lukke dem, siger Louise Aborg Weje.

Ifølge en [undersøgelse](https://www.michaelpage.co.uk/diversity-campaign/childrens-job-aspirations-defined-by-gender) udvikler børn allerede i 5-7-årsalderen stereotype forestillinger om, hvilke jobs der passer til hvilket køn. En engelsk undersøgelse viste for eksempel, at 88 % af børnene tegnede en håndværker som en mand, og 80 % tegnede en bankmand – også som en mand. Den slags tal understreger behovet for initiativer som dette.

**Et værktøj til lærere og pædagoger**

Håbet er, at skoler og institutioner vil tage godt imod malebogen og se potentialet i at bruge den aktivt i indskolingen – både i det pædagogiske arbejde og som et bidrag til at fremme ligestilling og lige muligheder for alle børn. Malebogen findes både i en fysisk og en digital version og kan fås direkte fra Tradium.

Vil du vide mere? Så kontakt Louise Aborg Weje på [law@tradium.dk](mailto:law@tradium.dk) eller 41 88 01 25.

**Om Tradium**

*Tradium, Erhvervsskole og -gymnasier, Randers, er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.*

*Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid.*

*Læs mere om os på tradium.dk*